《游真阳石室》
宋代·祖无择

昔读到难篇，乃闻真阳室，
亦尝惟斯人，称道或浮实。
邈在数千里，莫觌烟霞质。
青山有独往，吾志久已必。
如何骖俗驾，尚此纡朝绂。
谬分南顾忧，惟刑在钦卹。
孤宦虽云无，胜践其敢失。
行行访云岩，草树披蒙密。
呀然一穴开，势欲吞朝日。
岚光屏障展，乳溜龙蛇屈。
溪流自清泚，松韵何萧瑟。
酌酒饮游客，谓言此可述。
周生诚不诬，所纪穷纤悉。
惜哉非吾土，无由寄蓬荜。
平生丘壑心，与道共湮欝。
难进而易退，终当守儒术。

作者简介：（ 1011—1084）蔡州上蔡人，初名焕斗，字择之。少学古文于穆修，又从孙明复受经学。仁宗宝元元年进士。出知袁州，首建学官，置生徒，学校始盛。英宗朝同修起居注、知制诰，加龙图阁直学士、权知开封府。神宗即位，入知通进、银台司。王安石执政，讽求其罪，谪忠正军节度副使。元丰中主管西京御史台，移知信阳军。工诗文。有《龙学文集》。